KRP kertoo saaneensa tiedon mahdollisesta epäillystä rikoksesta omalla tiedustelutoiminnallaan.

Rikoksesta epäillään noin 30-vuotiasta miestä, joka on vangittu Helsingin käräjäoikeudessa. Matti Tanner

Keskusrikospoliisi kertoo tiedotteessaan tutkivansa törkeän henkeen tai terveyteen kohdistuvan rikoksen valmistelua.

Rikoksesta epäillään noin 30-vuotiasta miestä. Helsingin käräjäoikeus on vanginnut miehen lauantaina 22. joulukuuta todennäköisin syin epäiltynä törkeän henkeen tai terveyteen kohdistuvan rikoksen valmistelusta.

KRP sai tiedon mahdollisesta epäillystä rikoksesta omalla tiedustelutoiminnallaan ja aloitti asiassa esitutkinnan.

Rikoskomisario Olli Töyräs kertoo Iltalehdelle, että KRP sai tiedon epäillystä rikoksesta kuluvalla viikolla nettimaailman kautta, kun epäilty mies oli etsinyt netin kautta rikoskumppaneita suunnittelemalleen teolle.

Töyräksen mukaan poliisin käsitys on, että epäilty on suunnitellut väkivallantekoa, joka olisi kohdistunut ”määrittelemättömään joukkoon ihmisiä”, eli ei siis mihinkään yksittäiseen ryhmään, instituutioon tai henkilöön.

Poliisin käsitys on, että kyse on yksittäisen ihmisen ajattelusta, eikä asiaan liity mitään järjestäytynyttä tai kansainvälistä toimintaa. Radikalisoitumisesta tai terrorismista ei siis poliisin mukaan ole kyse.

– Kenenkään ei tarvitse olla tämän takia huolissaan tai peloissaan, Töyräs vakuuttaa.

Töyräs ei tässä vaiheessa ota kantaa siihen, onko teosta epäillyllä miehellä aiempaa rikostaustaa.

Esitutkinta on KRP:n mukaan vasta alkuvaiheessa.

Juttua täydennetty Töyräksen kommenteilla 22.12. kello 14:51.